Diari Oficial de la Generalitat Valenciana


Sumari del DOGV 10254, del 23-12-2024 (2024/13135)

ACORD de 23 de desembre de 2024, del Consell, pel qual s’habiliten determinats programes específics de productivitat per a atendre necessitats conjunturals d’activitat assistencial i preventiva en el Sistema Valencià de Salut.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10330

Data del DOGV
:   23-12-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/13801

CVE
:   ILJF-R-4819-31245

Data del document
:   23-12-2024

Organisme emissor
:   Conselleria de Sanitat

Tipus de document
:   Acord

Anàlisi jurídica

 Descriptors 

:   * Conselleria de Sanitat Universal i Salut Pública
    * servei sanitari

L’estructura poblacional de la nostra Comunitat es caracteritza per un envelliment progressiu, una alta concentració en àrees costaneres, un augment de la població estrangera i l’existència de municipis en risc de despoblació en zones d’interior, tot això a causa de certes desigualtats en salut. L’escenari de creixement poblacional tindrà un impacte directe en la pressió assistencial i en la necessitat de noves estratègies de gestió dels recursos humans, i de l’abordatge actual del model assistencial.

La Comunitat Valenciana no és aliena als temps d’incertesa que s’han viscut en els últims anys fruit de la pandèmia i de l’impacte econòmic i social que ha provocat en les nostres institucions, ni tampoc a la dificultat de retindre professionals i dotar llocs en zones de difícil cobertura. En este context d’incertesa, la salut, l’aspecte sanitari, s’eleva com una premissa imprescindible per a afermar i enfortir una sanitat, universal i gratuïta, una sanitat de màxima qualitat.

L’esforç continu en la busca de noves maneres d’optimitzar els processos i millorar els resultats de la nostra organització, l’eficiència per a dirigir l’esforç cap a les metes que ens marque la planificació estratègica i l’excel·lència en la gestió de la qualitat dels nostres servicis per a augmentar la satisfacció de pacients i professionals de la salut, seran eixos clau en el procés de transformació del nostre sistema sanitari actual.

El compromís de renovació i millora permanent dels servicis públics i, en particular, de la sanitat pública, és un dels objectius estratègics del Consell.

Per a donar una resposta a estos requeriments, la conselleria competent en matèria de sanitat ha estat impulsant, juntament amb altres mesures, programes específics d’activitats assistencials i preventives, en el marc del que disposa el capítol III del Decret 91/2021, de 2 de juliol, de regulació del sistema d’incentivació retributiva del personal gestionat per la conselleria competent en sanitat.

Este acord pretén regular, ordenar i alinear l’activitat addicional que es faça en el marc dels sistemes d’incentivació retributiva, per a assegurar que s’utilitze sumant de manera conjuntural més capacitat assistencial que permeta millorar els compromisos de garantia demora adquirits o donar resposta a l’activitat sobrevinguda, tot això desenrotllant una activitat ordinària eficient, resolutiva i de qualitat.

En este acord se sistematitzen i s’inclouen les activitats que arrepleguen diversos dels programes específics que s’han establit, com són les que preveu l’Acord de 31 de març de 2023, del Consell, d’aprovació del Programa especial de productivitat per a la reducció de la demora assistencial en el Sistema Valencià de Salut; l’Acord de 5 de maig de 2023, del Consell, de regulació del Programa especial de productivitat per a la prestació de mòduls addicionals de reforç en 2023 (que, al seu torn, havia inclòs les activitats de prevenció del càncer de mama), i l’Acord de 29 de juliol de 2022, del Consell, pel qual s’establixen les remuneracions aplicables a determinades activitats de detecció del càncer colorectal.

No obstant això, a causa de la seua singularitat, queden fora d’este acord i es mantenen amb les condicions i les retribucions derivades de la seua norma específica les activitats que inclou l’Acord de 25 de març de 2003, l’Acord de 17 de desembre de 2004, l’Acord de 4 d’abril de 2008 i l’Acord de 29 de juliol de 2022, del Consell, tots estos referents a l’activitat d’extracció i trasplantament d’òrgans i teixits i l’activitat de la unitat terapèutica hiperbàrica en els accidents per descompressió i intoxicació de monòxid de carboni; les que arreplega el punt segon de l’Acord de 23 de desembre de 2004, del Consell, i el punt sext de l’Acord de 13 d’abril de 2007, del Consell, referents a mòduls compensatoris per a personal facultatiu major de 55 anys, i les que inclou l’Acord de 5 d’agost de 2022, regulador del programa específic de productivitat per a la realització d’activitat addicional en l’àmbit CICU/SAMU.

L’acord determina la naturalesa de les activitats que inclou, el personal que hi podrà participar, la dotació pressupostària que correspon i la quantia del complement de productivitat que les retribuïx.

En el cas del personal estatutari, este tipus d’activitat addicional es pot integrar en el complement de productivitat, que, tal com establix la Llei 55/2003, de 16 de desembre, de l’Estatut marc del personal estatutari dels servicis de salut, en l’article 43.2.c, està destinat a retribuir, entre altres coses, la participació del personal en programes o activitats concretes, tal com passa en este cas. Es tracta d’activitats dutes a terme fora de la seua jornada ordinària i d’atenció continuada, fet que justifica la necessitat d’establir unes retribucions específiques directament vinculades a la realització efectiva de les activitats previstes.

En el cas del personal funcionari, d’una manera equivalent, la Llei 4/2021, de la funció pública valenciana, preveu al mateix efecte el concepte retributiu d’activitat professional en l’article 87.2.c. El referit Decret 91/2021, de 2 de juliol, del Consell, establix que, quan es parla del concepte «productivitat», s’entén també comprés el d’activitat professional del personal funcionari, per al cas que este puga participar, com és el cas, en el programa concret.

L’exigència de desplegament aplicatiu concret mitjançant un acord del Consell s’arreplega en l’article 32.5 de la Llei 8/2023, de 27 de desembre, de pressupostos de la Generalitat per a l’exercici 2024, el qual exigix, així mateix, l’existència prèvia de dotació pressupostària, així com en l’article 22 del referit Decret 91/2021, de 2 de juliol, del Consell.

En virtut de tot el que s’ha exposat, amb els tràmits previs pertinents, havent-se negociat en la Mesa Sectorial de Sanitat de 16 de desembre de 2024, d’acord amb l’article 28 c de la Llei 5/1983, de 30 de desembre, de la Generalitat, del Consell, a proposta del conseller de Sanitat, el Consell, amb deliberació prèvia,

ACORDA

QÜESTIONS GENERALS

*Primer. Objecte*

És objectiu d’este acord habilitar determinats programes específics de productivitat per a atendre necessitats conjunturals d’activitat assistencial i preventiva en el Sistema Valencià de Salut, així com establir les condicions de participació i retribucions del personal de gestió sanitària que voluntàriament accedisca fora de la seua jornada ordinària i d’atenció continuada.

*Segon. Àmbit subjectiu aplicable*

1. Este acord serà aplicable al conjunt del personal que manté una relació estatutària o funcionarial amb la Conselleria de Sanitat, incloent el personal amb nomenament d’atenció continuada.

2. Este acord no serà aplicable al personal que manté una relació laboral amb la Conselleria de Sanitat al qual s’aplicaran les disposicions que en matèria de productivitat estan previstes en el seu conveni col·lectiu aplicable o en el seu contracte de treball.

3. Este acord podrà aplicar-se al personal que preste servicis en els consorcis hospitalaris mitjançant l’adopció, per l’òrgan competent del consorci, d’un acord d’adhesió explicita, tot això de conformitat amb el que disposen els seus respectius estatuts de govern i en la normativa aplicable a estos.

*Tercer. Definicions*

A l’efecte d’este decret, s’entendrà per:

– Programa: el conjunt d’activitats addicionals amb característiques homogènies, desenrotllades en mòduls o sessions, per a fer fora de la jornada ordinària i d’atenció continuada, que són necessàries per a atendre una determinada necessitat conjuntural assistencial, preventiva, d’inspecció i de farmàcia.

– Mòdul: el període de temps durant el qual es fa l’activitat addicional no quirúrgica, emparada en un programa determinat, objecte de retribució.

– Sessió: el període de temps durant el qual es fa activitat addicional quirúrgica, tècniques d’imatge radiològica amb temps mèdic directe i lectura d’informe, així com tota tècnica amb anestèsia que implique l’ús de quiròfan o gabinets d’exploracions, emparades en un determinat programa, objecte de la retribució.

*Quart. Comissió de Criteris d’Autorització i Avaluació de programes*

1. Es crea la Comissió de Criteris d’Autorització i Avaluació de programes, l’objectiu de la qual serà:

a) Establir els criteris objectius imprescindibles que hagen d’utilitzar-se per a autoritzar i avaluar els diferents programes.

b) Establir el format i el contingut dels informes que caldrà formalitzar per a sol·licitar els diferents tipus de programes.

2. La Comissió estarà integrada per la persona titular de la direcció general competent en matèria d’informació sanitària, qualitat i avaluació, que la presidirà, i la persona titular de la subsecretaria en qui delegue, que exercirà la secretaria. Així mateix, en seran membres les persones titulars de les direccions generals d’atenció primària, atenció hospitalària, salut pública i farmàcia, que podran assistir juntament amb les persones titulars de les subdireccions o servicis que en cada cas puga determinar-se oportú.

3. Les propostes aprovades per la comissió es formalitzaran en acta, comunicades als òrgans directius de les agrupacions sanitàries interdepartamentals, les persones que exercixen la funció de gerència del departament de salut, la direcció del corresponent centre de salut pública o la subdirecció general o la direcció de servici que corresponga dels Servicis Centrals de la Conselleria, i, a més, es publicaran en la pàgina web de la conselleria competent en matèria de sanitat. Esta comissió respondrà al principi de presència equilibrada de dones i hòmens.

*Quint. Criteris d’autorització i avaluació de programes*

1. Els criteris d’autorització i avaluació de programes es basaran en:

a) El compliment dels objectius assignats i l’ús adequat de recursos en l’activitat ordinària desenrotllada en els últims dotze mesos relacionada amb els programes sol·licitats.

b) El compliment de l’activitat i els objectius compromesos en programes específics de productivitat prèviament assignats o, si fora el cas, en curs.

b) La coherència dels recursos sol·licitats en els programes amb els objectius per a aconseguir i el termini de consecució d’estos.

2. L’anàlisi dels criteris d’autorització i avaluació es farà mitjançant els sistemes d’informació corporatius de la Conselleria de Sanitat amb l’objectiu de garantir la màxima transparència en el procés d’autorització i avaluació.

CONDICIONS GENERALS DELS PROGRAMES

*Sext. Contingut i classificació dels programes*

1. L’activitat addicional prevista en els programes es durà a terme mitjançant la realització de mòduls d’activitat addicional o mitjançant la realització de sessions addicionals.

2. Amb caràcter general, els mòduls d’activitat addicional tindran una duració mínima de 2 hores i màxima de 4 hores, i la realització de sessions addicionals tindrà una duració mínima de 3 hores i una màxima de 5 hores, sense perjuí de la duració que puga correspondre als mòduls de substitució.

3. Els programes per a atendre l’activitat addicional es classifiquen en:

A) Programes de reforç per a respondre a increments conjunturals de les necessitats assistencials o preventives. Estos programes, al seu torn, es classifiquen en:

a) Programes de millora de l’accessibilitat destinats a reduir els compromisos de garantia de demora vigents.

b) Programes de gestió de la demanda destinats a agilitzar l’atenció assistencial i previndre l’acumulació excessiva de demanda per activitat sobrevinguda.

c) Programes específics destinats a respondre requeriments assistencials concrets, establits prèviament i susceptibles de ser englobats en una esfera comuna d’actuació.

B) Programes de substitució destinats a atendre la sobrecàrrega d’activitat provocada per absències puntuals del personal o per places no cobertes.

*Sèptim. Finalitat i condicions prèvies dels programes*

1. La utilització dels programes per a suplir absències puntuals de personal només es farà en el cas que resulte impossible assumir la demanda addicional pel personal disponible del mateix centre, de l’agrupació sanitària interdepartamental (ASI) de pertinença o d’una altra agrupació sanitària interdepartamental en el cas de les agrupacions sanitàries interdepartamentals complementàries.

2. En cap cas es podrà autoritzar la realització de programes de substitució o reforç —i, per tant, no es tindrà dret a percebre la retribució que corresponga per estos— quan l’activitat puga ser atesa dins de la jornada ordinària de treball.

3. Quan, esgotades les opcions anteriors, siga necessària la contractació de personal, s’utilitzaran els sistemes de selecció de personal temporal establits legalment.

*Octau. Requisits d’accés als programes*

El personal participant en els programes —que ho serà amb caràcter voluntari— haurà de complir, en el moment de la seua inclusió, amb les prioritats i els objectius establits pel que fa a accessibilitat, qualitat assistencial, ús eficient de recursos i resultats en la seua activitat ordinària. En cap cas podrà participar en els programes personal que no haja complit els objectius que li corresponguen en la seua activitat ordinària.

En tot cas, el personal participant en els programes haurà de disposar d’una sol·licitud de programa autoritzada prèviament com a favorable o favorable condicionada per la persona que tinga la funció de gerència del departament de salut, la direcció del corresponent centre de salut pública o la subdirecció general o la direcció de servici que corresponga dels Servicis Centrals de la Conselleria.

*Nové. Contingut de les propostes dels programes*

1. La proposta de programa requerirà que es justifique els objectius a aconseguir, l’activitat que es durà a terme en cada mòdul i/o sessió, el nombre de mòduls i/o sessions, el període de temps, les categories professionals o les especialitats que intervindran amb la indicació d’un nombre ajustat a l’activitat que s’ha de desenrotllar, amb l’expressió de si podrà tindre lloc el desplaçament del personal a un centre de treball diferent del propi del lloc de treball;

2. Les propostes de programa se sol·licitaran amb una antelació mínima d’un mes des de l’inici i abastaran un període màxim d’un any.

3. En cas que es requerisca suport entre departaments mitjançant el desplaçament de professionals, este serà acordat per la comissió permanent de direcció de l’ASI, si el desplaçament es produïx en l’àmbit d’esta ASI, o per les respectives comissions permanents de direcció quan este desplaçament afecte diverses ASI.

*Dècim. Procediment de sol·licitud i aprovació dels programes*

1. L’aprovació dels programes que cal fer s’efectuarà d’acord amb el procediment següent:

a) Les persones que exercisquen la direcció de servici o la unitat remetran, per a la seua autorització, les propostes de programa a les persones que exercisquen la funció de gerència del departament de salut, la direcció del corresponent centre de salut pública o la subdirecció general o la direcció de servici que corresponga dels Servicis Centrals de la Conselleria. Quan el programa haja d’autoritzar-lo la gerència del departament de salut, s’haurà de sol·licitar a les unitats de documentació clínica i admissió (UDCA) dels seus departaments un informe analític de la situació del servici o la unitat que sol·licita el programa.

b) L’informe analític de situació ha de basar-se en els criteris d’autorització i avaluació descrits en el punt quint d’este acord.

c) Les persones que exercixen la funció de gerència del departament de salut, la direcció del corresponent centre de salut pública o la subdirecció general o la direcció de servici que corresponga dels Servicis Centrals de la Conselleria hauran de qualificar la sol·licitud de programa com a:

– autoritzada i favorable: es complixen tots els criteris d’autorització i el programa aporta —de manera raonable— millores a la consecució dels objectius departamentals assignats.

– no autoritzada i desfavorable: no es complixen, de manera general, els criteris d’autorització.

d) Els programes que es qualifiquen de no autoritzats i desfavorables es retornaran al servici o la unitat de procedència. Els programes que es qualifiquen de favorables es remetran amb l’informe de l’ODCA en el cas d’autorització per la gerència del departament a la direcció general competent en funció de l’objectiu del programa sol·licitat perquè en tinga coneixement; també haurà de remetre’s a la direcció general competent en matèria d’informació sanitària, qualitat i avaluació per al seu registre i monitoratge.

e) La direcció general competent en matèria d’informació sanitària, qualitat i avaluació serà l’encarregada de monitorar el procediment de sol·licitud i aprovació a través d’auditories aleatòries de les autoritzacions i les avaluacions fetes, així com de l’impacte dels programes aprovats.

2. Les sol·licituds de programes de substitució puntual de professionals que ocupen llocs de treball en Atenció Primària que compten amb recurs únic de la seua categoria en el centre de treball seran aprovades directament per la gerència del departament de salut, i no es requerirà informe de la UDCA. La gerència ho comunicarà a la direcció general competent en atenció primària perquè en tinga coneixement i a la direcció general competent en matèria d’informació sanitària, qualitat i avaluació per al seu registre i monitoratge

La duració del programa haurà de ser limitada mentres s’utilitzen els sistemes de selecció de personal temporal establits legalment en els casos necessaris.

3. Les sol·licituds de programes de l’àmbit de la inspecció de servicis sanitaris es dirigiran directament a la subdirecció general competent en matèria d’inspecció per a la seua autorització.

AVALUACIÓ DE L’ACTIVITAT ADDICIONAL

*Onzé. Avaluació de l’activitat objecte del programa*

1. L’activitat addicional serà avaluada a la finalització de cada trimestre natural per la gerència del departament o la direcció del centre, per a la qual cosa sol·licitarà a l’ODCA del seu departament un informe d’analític de situació del servici o la unitat i de l’impacte del programa en curs. En el cas d’atenció a pacients d’altres departaments, siguen o no de la mateixa ASI, es valorarà, a més, l’eficiència del servici de destinació, tenint en compte tant l’espera del pacient com l’espera i la demora del mateix procediment, així com l’activitat global del servici de destinació. L’avaluació inclourà una valoració i una resolució explícita sobre l’aprovació o no de la continuïtat del programa.

2. L’informe d’avaluació, juntament amb la valoració i la resolució de la gerència o la direcció del centre, haurà de remetre’s en el termini de vint dies naturals des de la finalització del trimestre natural a la direcció general competent en matèria d’informació sanitària, qualitat i avaluació per al seu registre i monitoratge.

3.  La direcció general competent en matèria d’informació sanitària, qualitat i avaluació monitorarà el procediment d’avaluació de continuïtat de l’activitat addicional objecte dels programes a través de la realització d’auditories aleatòries de les valoracions i les resolucions fetes, i també avaluarà l’impacte dels programes aprovats.

4. En el cas que es tracte de programes de l’àmbit de la inspecció de servicis sanitaris, l’avaluació correspondrà a la subdirecció general competent en esta matèria i també la decisió de mantindre o no el programa i, si és el cas, el nivell de prestació dels mòduls.

5. En el cas que es tracte de programes de l’àmbit de farmàcia, l’avaluació correspondrà a la direcció de servici de la Direcció General de Farmàcia competent en esta matèria i també la decisió de mantindre o no el programa i, si és el cas, el nivell de prestació dels mòduls.

6. La comissió permanent del comité directiu de l’ASI, a la vista dels informes dels seus departaments respectius, analitzarà si els criteris d’autorització i avaluació dels mòduls i sessions estan alineats amb els criteris emanats de la Comissió de Criteris d’Autorització i Avaluació que preveu l’acord quint. Igualment, avaluarà l’impacte assistencial dels programes en l’àmbit de l’ASI, i proposarà, si és el cas, mesures correctores que garantixen la seua aplicació homogènia.

CERTIFICACIÓ DELS MÒDULS O SESSIONS FETS

*Dotzé. Certificació del compliment de mòduls i les sessions*

1. Correspondrà a la persona que tinga atribuïdes funcions de coordinació en l’àmbit de l’atenció primària, a la persona que exercisca la direcció de servici, la direcció de secció, adjunts o supervisors d’infermeria en l’àmbit d’atenció hospitalària o al director de centre de salut pública, el control del compliment de les normes en la realització i el seguiment dels mòduls i les sessions.

2. Correspondrà a la persona que exercisca la funció de gerència del departament de salut, o la direcció del centre de salut pública, certificar el compliment dels mòduls i sessions exercits pel personal del seu respectiu departament. Este certificat s’expedirà amb una periodicitat mínima mensual i inclourà una menció expressa del compliment de la totalitat dels requisits previstos en el punt octau i de conformitat amb el que preveu el punt desseté d’este acord, i constituirà el suport per a abonar les percepcions generades que corresponguen.

3. Respecte dels programes que es referisquen a l’àmbit de la inspecció de servicis sanitaris, el certificat de compliment serà expedit per la persona titular del lloc de subdirecció general competent en matèria d’inspecció sanitària.

DOTACIÓ PRESSUPOSTÀRIA I RETRIBUCIONS

*Tretzé. Dotació pressupostària*

Este programa tindrà una dotació pressupostària anual màxima de 81.156.725 d’euros d’acord amb el que preveuen a este efecte els pressupostos de la Generalitat per a l’exercici 2025.

*Catorzé. Retribució*

1. La retribució per la participació en este programa té la naturalesa de complement de productivitat al qual es referix l’article 43.2.c de la Llei 55/2003, de 16 de desembre, de l’Estatut marc del personal estatutari dels servicis de salut, o d’activitat professional de l’article 87.2.c de la Llei 4/2021, de la funció pública valenciana, en el cas del personal funcionari.

2. Les retribucions dels mòduls o les sessions la duració de les quals siga inferior al màxim definit s’ajustaran al nombre d’hores efectives sempre que la duració supere el llindar mínim establit.

3. Les retribucions dels mòduls d’activitat a pacients del mateix departament i dels departaments que formen part de l’ASI corresponent, tindran el següent import per hora (amb el límit de duració previst per als mòduls en este acord).

|  |  |  |
| --- | --- | --- |
| *CATEGORIA* | *MÒDUL FET FORA DE LA JORNADA LABORAL ORDINÀRIA (de dilluns a dissabte)* | *MÒDUL FET EN NOCTURN O FESTIU* |
| A1 | 63,11 € | 88,47 € |
| A2 | 41,02 € | 57,50 € |
| C1 | 25,24 € | 35,38 € |
| C2 | 18,93 € | 26,54 € |
| AP | 13,88 € | 19,46 € |

  

El desplaçament del personal dins del departament de salut no generarà el dret a percebre dietes ni un altre tipus d’indemnitzacions per raó del servici.

El desplaçament del personal entre departaments de salut de l’ASI generarà el dret a percebre dietes i un altre tipus d’indemnitzacions per raó del servici en els termes previstos en la normativa sobre indemnitzacions per raó del servici.

3. Les retribucions dels mòduls d’activitat a pacients d’altres departaments diferents dels integrats en l’ASI a on preste servicis el professional, tindran l’import següent:

a) Amb desplaçament del professional:

– A1: 88,47 euros/hora.

– A2: 57,50 euros/hora.

Este import es generarà des del moment de l’arribada del personal facultatiu al centre de prestació assistencial.

El desplaçament del personal generarà el dret a percebre dietes i un altre tipus d’indemnitzacions per raó del servici en els termes previstos en la normativa sobre indemnitzacions per raó del servici.

b) Sense desplaçament del professional:

– A1: 63,11 euros/hora.

– A2: 41,02 euros/hora.

4. Les retribucions per sessió dirigida a pacients del mateix departament i dels departaments que formen part de l’ASI corresponent tindran el següent import per sessió (amb el límit de duració previst per a les sessions en l’apartat segon del punt sext d’este acord):

|  |  |  |
| --- | --- | --- |
| *CATEGORIA* | *DILLUNS A DIVENDRES* | *DISSABTES* |
| A1 | 406,79 € | 570,26 € |
| A2 | 264,40 € | 370,67 € |
| C1 | 162,71 € | 228,10 € |
| C2 | 122,03 € | 171,07 € |
| AP | 89,37 € | 125,28 € |

El desplaçament del personal dins del departament de salut no generarà el dret a percebre dietes ni un altre tipus d’indemnitzacions per raó del servici.

El desplaçament del personal entre departaments de salut de l’ASI generarà el dret a percebre dietes i un altre tipus d’indemnitzacions per raó del servici en els termes previstos en la normativa sobre indemnitzacions per raó del servici.

5. Les retribucions per sessió dirigida a pacients d’altres departaments diferents dels integrats en l’ASI a on preste servicis cada professional. El seu desplaçament, tindran el següent import per sessió quirúrgica (amb el límit de duració previst per a les sessions en l’apartat segon del punt sext del present acord):

|  |  |
| --- | --- |
| *CATEGORIA* | *IMPORT* |
| A1 | 570,26 € |
| A2 | 370,67 € |

El desplaçament del personal generarà el dret a percebre dietes i un altre tipus d’indemnitzacions per raó del servici en els termes previstos en la normativa sobre indemnitzacions per raó del servici.

6. Les retribucions generades per la realització de sessions quirúrgiques que arrepleguen els apartats 4 i 5 d’este punt que tinguen una prolongació horària no prevista superior a les 2 hores s’incrementaran amb els imports següents, per cada hora de prolongació:

|  |  |  |
| --- | --- | --- |
| *CATEGORIA* | *DILLUNS A DIVENDRES* | *DISSABTES* |
| A1 | 81,36 € | 114,05 € |
| A2 | 52,88 € | 74,13 € |
| C1 | 32,54 € | 45,62 € |
| C2 | 24,41 € | 34,21 € |
| AP | 17,87 € | 25,06 € |

En el cas que la realització de les sessions quirúrgiques tinga una prolongació horària no prevista que no siga superior a les 2 hores, esta prolongació no generarà dret a la percepció esmentada.

7. La meritació del complement tindrà caràcter mensual i es farà efectiva en el mes següent en què es duga a terme.

ALTRES QÜESTIONS GENERALS

*Quinzé. Tipificació del temps de treball prestat*

El temps de treball prestat en les activitats compreses per este acord tindrà el caràcter de prolongació voluntària de la jornada ordinària general establida. En conseqüència, haurà de respectar-se la duració màxima del temps de treball setmanal en el còmput que corresponga, i aplicar les regles generals de descans entre jornades de treball i les seues excepcions, tot això d’acord amb el que preveu la directiva 2003/88/CE, de 4 de novembre, relativa a determinats aspectes de l’ordenació del temps de treball.

*Setzé. Comissió de seguiment i informació a les juntes de personal*

1. Es crea la comissió de seguiment dels programes de substitució i reforç integrada de manera paritària per representants de les organitzacions sindicals que integren la Mesa Sectorial de Sanitat i representants de la conselleria competent en matèria de sanitat, en particular, per la persona titular de la direcció general competent en matèria de recursos humans i la resta de les direccions generals indicades en este acord. S’haurà de respectar en la seua composició el principi de presència equilibrada de dones i hòmens

2. L’objectiu de la comissió de seguiment és analitzar l’efectivitat del programa i les possibles causes de desviació en la seua eficiència, així com proposar l’establiment dels indicadors pertinents.

3. La comissió de seguiment es reunirà almenys amb caràcter semestral amb una convocatòria prèvia per la persona titular de la direcció general competent en matèria de personal.

4. La gerència de departament o òrgan directiu de centre mantindrà informada la seua junta de personal sobre els programes autoritzats subjectes a este acord que estiguen en vigor en el seu àmbit, així com de les característiques que tenen.

*Desseté. Habilitació*

Es faculta la persona titular de la conselleria amb competències en matèria de sanitat per a dictar els actes administratius necessaris per a executar el que disposa este acord, així com, en raó a la situació assistencial o a l’evolució de la demora assistencial, suprimir alguna de les activitats prèviament autoritzades.

*Dihuité. Règim sancionador*

L’incompliment dels requisits de participació en els programes i dels criteris d’autorització dels mòduls i sessions donarà lloc a responsabilitat disciplinària del personal implicat o que l’haja autoritzat, tot això de conformitat amb el que disposen els articles 70 i següents de la Llei 55/2003, de 16 de desembre, de l’Estatut marc del personal estatutari, així com els articles 167 i següents de la Llei 4/2021, de la funció pública valenciana, sense perjuí de la responsabilitat penal que es puga derivar de l’ús inadequat dels fons públics.

*Denové. Efectes*

1. Este acord tindrà efecte des de l’1 de gener de 2025 fins al 31 de desembre de 2025. No obstant això, el que disposa el punt quint (Criteris d’autorització i avaluació de programes) tindrà efecte des de l’endemà de la publicació d’este acord en el *Diari Oficial de la Generalitat Valenciana*.

2. Este acord no afecta la regulació dels següents programes específics, que mantindran la vigència:

– Activitats relatives a l’extracció i el trasplantament d’òrgans i teixits, regulades pels acords del Consell de 25 de març de 2003, de 17 de desembre de 2004, de 4 d’abril de 2008 i de 29 de juliol de 2022.

– Activitats de la unitat terapèutica hiperbàrica per accidents per descompressió i intoxicació per monòxid de carboni, regulada per l’Acord del Consell de 25 de març de 2003.

– Mòduls compensatoris per a personal facultatiu major de 55 anys, regulats pel punt segon de l’Acord de 23 de desembre de 2004, del Consell, i pel punt sext de l’Acord del Consell de 13 d’abril de 2007.

– Programa específic de productivitat per a la realització d’activitat addicional en l’àmbit CICU/SAMU, establit per l’Acord del Consell de 5 d’agost de 2022.

3. Queda sense efecte l’Acord de 29 de juliol de 2022, del Consell, pel que fa a les activitats i les remuneracions aplicables a determinades activitats de detecció precoç de càncer colorectal, les activitats del qual han sigut compreses en la regulació d’este acord.

4. L’Acord de 30 de gener de 2024, del Consell, pel qual s’habiliten determinats programes específics de productivitat per a atendre necessitats conjunturals d’activitat assistencial i preventiva en el Sistema Valencià de Salut, mantindrà els seus efectes únicament respecte dels mòduls i els programes que hagen sigut autoritzats i fets dins del seu període de vigència (de l’1 de febrer de 2024 al 31 de desembre de 2024).

*Vinté. Publicació*

La present acord es publicarà en el *Diari Oficial de la Generalitat Valenciana*.

  

València, 23 de desembre de 2024

Susana Camarero Benítez

Consellera secretària